CELEX: 32016D0175
Language: ro
Date: 2016-02-08 00:00:00
Title: Decizia de punere în aplicare (UE) 2016/175 a Comisiei din 8 februarie 2016 privind o măsură luată de Spania în conformitate cu Directiva 2006/42/CE a Parlamentului European și a Consiliului, de interzicere a introducerii pe piață a unui tip de utilaj de spălare cu apă sub presiune [notificată cu numărul C(2016) 670] (Text cu relevanță pentru SEE)

10.2.2016   
            
            
               RO
            
            
               Jurnalul Oficial al Uniunii Europene
            
            
               L 33/12
            
         DECIZIA DE PUNERE ÎN APLICARE (UE) 2016/175 A COMISIEI
   din 8 februarie 2016
   privind o măsură luată de Spania în conformitate cu Directiva 2006/42/CE a Parlamentului European și a Consiliului, de interzicere a introducerii pe piață a unui tip de utilaj de spălare cu apă sub presiune
   
      
         [notificată cu numărul C(2016) 670]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (1), în special articolul 11 alineatul (3),
   întrucât:
   
               (1)
            
            
               În conformitate cu procedura prevăzută la articolul 11 alineatul (2) din Directiva 2006/42/CE, Spania a informat Comisia cu privire la o măsură de interzicere a introducerii pe piață a unui utilaj de spălare cu apă sub presiune de tip Parkside PHD 100 B2 fabricat de Grizzly Gartengeräte GmbH & Co. KG Germania și distribuit de LIDL Supermercados, S.A.U. Spania.
            
         
               (2)
            
            
               Motivul aplicării măsurii a fost neconformitatea utilajului de spălare cu apă sub presiune cu cerințele esențiale de sănătate și siguranță prevăzute în anexa I la Directiva 2006/42/CE.
            
         
               (3)
            
            
               Secțiunea 1.5.1 („Sursa de energie electrică”) din anexa I la Directiva 2006/42/CE impune ca echipamentele tehnice care dispun de o sursă de alimentare cu energie electrică să fie proiectate, construite și echipate astfel încât toate pericolele de natură electrică să poată fi prevenite. Secțiunea 1.5.2 („Electricitatea statică”) din aceeași anexă I prevede că echipamentele tehnice trebuie proiectate și construite în așa fel încât să prevină sau să limiteze crearea unor sarcini electrostatice potențial periculoase și/sau să fie prevăzute cu un sistem de descărcare.
            
         
               (4)
            
            
               Declarația CE de conformitate emisă de producător pentru utilajul de spălare cu apă sub presiune face trimitere, printre altele, la standardul armonizat EN 60335-2-67:2009 „Aparate electrocasnice și aparate electrice similare – Siguranță – Partea 2-67: Cerințe speciale pentru tratamentul pardoselilor și pentru mașinile de curățat pardoseli pentru uz comercial [IEC 60335-2-67:2002 (modificat) + A1:2005 (modificat)]”.
            
         
               (5)
            
            
               Potrivit autorităților spaniole, utilajul de spălare cu apă sub presiune prezintă următoarele deficiențe:
               
                           —
                        
                        
                           gradul de protecție împotriva pătrunderii periculoase a apei este inferior nivelului IPX7 specificat pentru utilajele de mână, existând, prin urmare, risc de electrocutare. Acest fapt nu este în conformitate cu secțiunile 1.5.1 și 1.5.2 din anexa I la Directiva 2006/42/CE și nici în conformitate cu punctul 6.2 din standardul armonizat EN 60335-2-67:2009 cu privire la utilajele de mână;
                        
                     
                           —
                        
                        
                           lungimea cablului electric este mai mică de 15 m, existând, în consecință, risc de electrocutare. Acest fapt nu este în conformitate cu secțiunile 1.5.1 și 1.5.2 din anexa I la Directiva 2006/42/CE și nici în conformitate cu punctul 25.7 din standardul armonizat EN 60335-2-67:2009 cu privire la utilajele de mână;
                        
                     
                           —
                        
                        
                           utilajul de spălare cu apă sub presiune are o gardă la sol mai mică de 60 mm prin care ar putea pătrunde lichid la piesele sub tensiune, existând, în consecință, risc de electrocutare. Acest fapt nu este în conformitate cu secțiunile 1.5.1 și 1.5.2 din anexa I la Directiva 2006/42/CE și nici în conformitate cu punctul 22.101 din standardul armonizat EN 60335-2-67:2009.
                        
                     
         
               (6)
            
            
               Comisia a invitat producătorul, Grizzly & Gartengeräte GmbH & Co. KG, și distribuitorul, LIDL Supermercados, S.A.U., să își prezinte observațiile cu privire la măsura întreprinsă de autoritățile spaniole.
            
         
               (7)
            
            
               Nu a fost primit niciun răspuns din partea producătorului. Distribuitorul, în răspunsul primit din partea reprezentantului său, consideră că echipamentul este un aparat portabil și că cerințele tehnice mai reduse cu privire la gradul de protecție și la lungimea cablului electric corespund specificațiilor pentru aparate portabile, în timp ce deficiențele semnalate de către autoritățile spaniole se referă la cerințele pentru utilaje de mână. În ceea ce privește garda la sol, distribuitorul consideră că cerința respectivă este îndeplinită, deoarece nu există piese sub tensiune în utilajul de spălare cu apă sub presiune ridicată la o distanță mai mică de 60 mm față de sol.
            
         
               (8)
            
            
               În conformitate cu documentele disponibile, nivelul diferit de cerințe tehnice de siguranță luate în considerare de către autoritățile spaniole și de către distribuitor este direct legat de faptul dacă utilajul de spălare cu apă sub presiune ar trebui clasificat ca utilaj de mână sau ca aparat portabil astfel cum acestea sunt definite în standardul armonizat EN 60335-1 „Aparate electrocasnice și aparate electrice similare – Siguranță – Partea 1: Cerințe generale”. În plus, standardul EN 60335-2-67 trebuie utilizat în coroborare cu EN 60335-1.
            
         
               (9)
            
            
               Analiza probelor furnizate de autoritățile spaniole și a documentelor furnizate de către distribuitor a condus la concluzia că utilajul de spălare cu apă sub presiune este un echipament cu dublă utilizare, mai exact, acesta poate fi folosit nu numai ca aparat portabil, astfel cum a fost declarat de către distribuitor, ci și ca utilaj de mână, după cum au remarcat autoritățile spaniole. În orice caz, chiar dacă utilajul de spălare cu apă sub presiune ar fi considerat ca aparat portabil, folosirea sa ca utilaj de mână ar putea fi considerată drept un „abuz previzibil în mod rezonabil” în ceea ce privește principiile de integrare a normelor de siguranță stabilite în secțiunile 1.1.2 și 1.7.4.1 din anexa I la Directiva 2006/42/CE, care prevăd că producătorul trebuie să țină seama de utilizarea preconizată și de orice utilizare eronată în mod rezonabil previzibilă a mașinii. Prin urmare, utilajul de spălare cu apă sub presiune ar trebui, în orice caz, să îndeplinească cerințele tehnice de siguranță mai ridicate pentru utilajele de mână.
            
         
               (10)
            
            
               În consecință, utilajul de spălare cu apă sub presiune de tip Parkside PHD 100 B2 produs de Grizzly Gartengeräte GmbH & Co. KG Germania și distribuit de LIDL Supermercados, S.A.U. Spania, nu respectă cerințele esențiale de sănătate și siguranță prevăzute la articolul 5 alineatul (1) litera (a) din Directiva 2006/42/CE. Neconformitatea generează riscuri grave de rănire a utilizatorilor. Prin urmare, este oportun să se considere justificată măsura luată de autoritățile spaniole,
            
         ADOPTĂ PREZENTA DECIZIE:
   Articolul 1
   Măsura întreprinsă de autoritățile spaniole de interzicere a introducerii pe piață a unui utilaj de spălare cu apă sub presiune de tip Parkside PHD 100 B2 produs de Grizzly Gartengeräte GmbH & Co. KG Germania și distribuit de LIDL Supermercados, S.A.U. Spania, este justificată.
   Articolul 2
   Prezenta decizie se adresează statelor membre.
   
      Adoptată la Bruxelles, 8 februarie 2016.
      
         
            Pentru Comisie
         
         Elżbieta BIEŃKOWSKA
         
            Membru al Comisiei
         
      
   
   
      (1)  JO L 157, 9.6.2006, p. 24.